Met die afsluiting van hierdie reeks oor lewenswaarhede van Bybelfigure gaan ons ’n bietjie oorsigtelik kyk na hierdie interessante figure. Ons gaan kerngedagtes saamvat en waarhede vasmaak. Soos hulle my huwelikslewe beïnvloed het, vertrou ek dat dit joune net so sal inspireer.
Indien jy nie die vorige artikels oor lewenswaarhede van Bybelfigure deurgewerk het nie, stel ek voor dat jy wel werk maak daarvan en daardie INTIEM-tydskrifte vandag nog aanskaf! Hier is ’n paar kerngedagtes . . .
Die tuin van Eden was seker die perfekte omgewing vir die bestaansreg van die meeste van ons. Tog, as jy die verhaal realisties deurtrek, kan jy maklik jou en my storie op ’n daaglikse basis herhaal! Wanneer jy kyk na ander, lyk dinge altyd beter, mooier en beslis meer idealisties as jou eie! Stop net daar. Herken wat jy het, waardeer wat jy besit en gee waardering aan vroulief, want as jy haar nie oppas nie kan jy alles in een oomblik verloor!
Al kos dit wat, elke mens, klein of groot, het ’n droom en ’n innerlike dryfkrag wat hom daartoe in staat stel om passievol, sonder verwyte, doelwitte na te jaag en deur te druk. Jakob is die perfekte voorbeeld van ’n man wat verlief raak op ’n droomvrou en alles op die prys stel om sy lewe met haar te deel.
Toe nou manne, onthou vroulief het jou ondersteuning en bystand nodig. Neem jou rol as leier in die huis op en help waar moontlik – soos met klein huistakies of kinderversorging. Onthou jy is deel van ’n nuwe generasie mans! Wat jy saai, gaan jy op ’n ander plek maai . . . Sy gaan jou met liefde bederf!
Hierdie paartjie moes duidelik gehoorsaam wees aan Goddelike inspraak vir leiding om hul bepaalde skeppingsdoel te bereik. Ja, hulle gehoorsaamheid in basiese opdragte het vandag nog ’n groot uitwerking op ons lewens.
So maak werk daarvan en maak met liefie ’n tyd vas en bepaal sommer dadelik aan wie se leiding julle in jul liefdesverhouding en huwelik gehoor wil gee. Ek wil jou egter verseker dat wanneer jy jou lewe en huwelikstuur in die hande van Goddelike leiding plaas, Hy ’n eindbestemming waarborg wat ware vreugde en totale vervulling bied.
Josef en Maria het die term “genade” verstaan. Ek glo nie ’n huwelik kan bestaansreg hê sonder genade nie. Manne, vind jul skeppingsdoel, hanteer daaglikse uitdagings, onthou jul huwelike het ’n bestaansreg – maak die keuse vir Goddelike leiding en laastens, wees asseblief genadig met mekaar!